钦定古今图书集成/明伦汇编/交谊典/第054卷 > 《蓬池禊饮序》萧颖士
## 钦定古今图书集成/明伦汇编/交谊典/第054卷 > 《蓬池禊饮序》萧颖士

禊，逸礼也，《郑风》有之。盖取诸勾萌发达，阳景敷煦，握
芳兰，临清川，乘和蠲洁，用徼介祉，厥义存矣。晋氏中
朝，始参燕咠之乐，江右宋齐，又间以文咏，风流遂远，
郁为盛集焉。若夫华林曲水，万乘之降也；兰亭激湍，
专城之践也。而方伯之懽，未始前闻，以俟乎今辰。粤
天宝乙未暮春三月，河南连帅领陈留守李公，以政
成务简，方国多暇，率府郡佐吏二三宾客，帐饮于蓬
池，备祓除之礼也。梁有蓬池上矣，前迄溵颖，右汇郛
邑，渺弥沦涟，荡日澄天。舟楫是临，泛波景从。其左则
遥原萦属，崇冈杰竦，嘉卉异芳，杂树连青。即为台亭，
登眺斯在。尔乃郡曹颁镪以给费，县吏领徒而修顿，
先夕以定议，诘朝而集事。是日，方牧乃拥车徒，曳旌
旃，卯出乎北牖，辰济乎南川，匪疾匪闲，翼翼阗阗，以
税驾于东焉。然后降春流，飏彩舟，羽觞芳羞，缓舞清
讴。援青𬞟，骇紫鳞，回环中汀，缅望南津。饮于巳，酣于
未，歌乐只赋。既醉。坐阑而靡怠，日入而未阕，陶陶乎
有以表胜境佳辰之具美，名公好事之厚意。下客不
敏，闻于前载，曰：“夫德洽礼成，则咏歌系之，梁故魏也，
请皆赋诗志焉。”